ততক্ষণে শেষ মাঘের রোদ প্যান্ডেলের ছাদের পুরো দখল নিলে ভেতরে নেমে আসে ফাগুন শেষের গুমোট। প্রধান অতিথি গলার টাই আলগা করে দিয়ে সামনে পড়ে থাকা স্থানীয় দৈনিকের শীর্ণ পাতাগুলো ভাঁজ করে হাওয়া খাওয়ার চেষ্টা করেন। ম্যানেজার তার গায়ের ভারী কোট খুলে চেয়ারের পেছনে ঝুলিয়ে দিয়ে স্বস্তির শ্বাস ফেলেন। এ সময় ব্যাংকের লোকজন ছোটাছুটি করে কোথা থেকে একটা বড় পাখা এনে মাটিতে বসিয়ে চালিয়ে দিলে সেটি এপাশ-ওপাশ মাথা ঘুরিয়ে ‘না না’ করার ভঙ্গিতে হাওয়া দিতে থাকে অতিথিদের। সে-হাওয়ায় প্রধান অতিথির টাই ওড়ে, খসে পড়তে চায় কমিশনারের গায়ের দামি শাল। শীতের কম্বল বিলোতে এসে আচমকা পাখার বাতাসের বিপরীত হাওয়ায় কমিশনার কিছুটা থতমত খেয়েই যেন তার কথা শেষ করেন।